ኢኳቶሪያል ቢዝነስ ግሩፕ አዳዲስ ቴክኖሎጂና አሰራሮችን በማቅረብ ለአገራዊ እድገት አስተዋጽኦ እያደረገ ነው
አዲስ አበባ፤ ሐምሌ 12/2005 (ዋኢማ) -መንግስት የነደፈውን የእድገትና ትራንስፎርሜንሽን እቅድ ለማሳካት አዳዲስ ቴክኖሎጂዎችና አሰራሮችን በማቅረብ የበኩሉን አስተዋጽኦ እያደረገ መሆኑን የሜድሮክ እህት ኩባንያ አባል የሆነው ኢኳቶሪያል ቢዝነስ ግሩፕ ገለጸ። ኩባንያው በኮንስትራክሽን፣ በግብርና፣ በሃይል፣ በመሰረተ ልማትና ህክምና መሳሪያዎችና ማሽነሪዎች አቅርቦትን ለማቀላጠፍ አራተኛ ቅርንጫፍ ጽህፈት ቤቱን ሰሞኑን በባህርዳር ከተማ ከፍቷል። የኩባንያው ዋና ስራ አስኪያጅ አቶ ታደለ ተፈራ ያለፈው ዓመትን የስራ አፈጸጸምና የመጪው ዓመት እቅድ ላይ በባህርዳር ከተማ ባካሄደው ውይይት ኩባንያው የተቋቋመበትን ዓላማ ለማሳካት በአምስት የአቅርቦት ዘርፎች በመሰማራት አስተዋጽኦ እያበረከተ ነው። በኮንስትራክሽንና እርሻ መሳሪያዎች፣ በሶላርና ኮሚሳ ጀኔሬተር ሃይል፣ በህክምና መሳሪያዎችና መድሃኒት፣ በአሳንሰርና እስካሌተር፣ በቀላል ተሽካርካሪዎች አቅርቦት ዘርፍ መሰማራቱን ገልጸዋል። በተጠናቀቀው በጀት አመት ከመንግስት የልማት እቅድና አቅጣጫ ጋር በማስተሳሰር የአንድ ቢሊዮን ብር ሽያጭ እቅዶ ርብርብ በማድረጉ ከ98 በመቶ በላይ ዓመታዊ እቅዱን ማሳካት መቻሉ በእቅድ አፈጻጸም ግምገማው ላይ ተገልጿል። ኩባንያው ባከናወነው ተግባር የተገኘው ስኬት ከ2004 በጀት ዓመት ጋር ሲነጻጸር ከ35 በመቶ ብልጫ ያለው መሆኑ ኢትዮጵያ በኢንቨስትመንትና በአቅርቦት ዘርፍ ለሚሰማሩ ኩባንያዎች ተመራጭና ሳቢ እየሆነች ለመምጣቷ ማረጋገጫ መሆኑን ተናግረዋል። ባለፉት ዓመታት ከዋናው መስሪያ ቤት አዲስ አበባ የአቅርቦትና ሽያጭ ማዕከላት በተጨማሪ በአዋሳ፣ ድሬደዋና ጅማ ቅርንጫፍ ጽህፈት ቤት መክፈቱን ጠቁመው የተገኘው ውጤት በባህርዳር ቅርንጫፍ ጽህፈት ቤት እንዲከፈት እንዳስቻለ አስታውቀዋል። በመጪው ዓመት የአቅርቦትና የሽያጭ አቅሙን በ2005 በጀት ካስመዘገበው ከ30 በመቶ በላይ ብልጫ ያለው ተግባር ለማከናወን በማቀዱ የባህርዳር ቅርንጫፍ ጽህፈት ቤት ከፍተኛ ሃላፊነት የሚጠበቅበት መሆኑን አሳስበዋል። የባህርዳር ቅርንጫፍ ጽህፈት ቤት ስራ አስኪያጅ አቶ አበባው ታደሰ በሰጡት አስተያየት ቅርንጫፍ ጽህፈት ቤቱ በርካታ ደንበኞችን በማፍራትና ጥራት ያለው ምርት በማቅረብ የክልሉን ልማት ለማፋጠን የሚስተዋሉ ክፍተቶችን ለመሙላት መዘጋጀቱን ገልጸዋል። በባህርዳር ከተማና በክልሉ በሚካሄዱ ማህበራዊና ኢኮኖሚ ልማቶች እንዲሁም ህብረተሰቡን ተጠቃሚ በሚያደርጉ ጉዳዮች በመሳተፍ የመንግስትና የህዝብ አጋርነቱን እንደሚያረጋግጥ አስረድተዋል። የባህርዳር ከተማ አስተዳደር ከንቲባ ተወካይ አቶ እያዩ መኮንን በበኩላቸው ኩባንያው ዓመታዊ ስብስባውን በባህርዳር ከተማ ማካሄዱና ቅርንጫፍ ጽህፈት ቤት ከፍቶ መስራት መጀመሩ ለከተማውና ለክልሉ ልማት መፋጠን የሚኖረው ድርሻ የጎላ ነው ብለዋል። ኩባንያው ለከተማው ነዋሪዎች፣ ለመንግስት ተቋማት፣ ለግል ባለሃብቱና ድርጅቶችና ሌሎች የህብረተሰብ ክፍሎች የሚያቀርባቸውን ምርቶችና አገልግሎቶች በጥራትና በብቃት በማቅረብ በሚያደርገው ጥረት የከተማ አስተዳደሩ ድጋፍ እንደማይለየው ቃል ገብተዋል። ኩባንያው ወደ ተጨማሪ ኢንቨስትመንት በመሸጋገር ህግና መመሪያ በሚፈቅደው መልኩ አስተዳደሩ ለሚያቀርብለት ጥያቄ ለአስፈላጊውን ሁሉ ጥረት እንደሚያደርግ አቶ አልዩ አስታውቀዋል። እንደ ኢዜአ ዘገባ የክልሉ ገንዘብ ኢኮኖሚ ልማትና ኢንዱስትሪና ከተማ ልማት ቢሮ ባለሙያዎች በክልሉ ስላለው የእድገትና ትራንስፎርሜሽን እቅድ አፈጻጸም ፣ የኢንቨስትመንት አማራጮችና በቀጣይ አቅጣጫዎች ለኩባንያው ከፍተኛ አመራሮችና ሰራተኞች ገለጻ አድርገዋል።